同官三人率慶裘元量司直於湖中有詩呈諸公
作者：徐僑
朝代：宋

paragraphs: 欲晴未晴還不雨，無日無風又無暑。
煙薄微籠四岸山，空翠却向湖中聚。
今日之游誠佳哉，湖山文字中銜盃。
相爲此約亦已久，天相其逢資追陪。
吾儕官閑無一事，平生丘壑詎輕棄。
相從於此合鍾情，無奈同襟欲分袂。
西風著意向芙蓉，綠柳未疎花正濃。
勸君慢理江頭楫，更作一日來從容。